Așa că, însărcinat de redacție cu această teribilă temă, am cartografiat orașul, mi-am luat reportofonul profesionist în mână și fotografa, și am luat orașul la pas, ca să te necăjesc că nu ți-am inclus barul preferat în lista asta care va face istorie.

De când au dat corporațiile și bunăstarea peste noi, Timișoara trăiește aproape exclusiv pentru trei lucruri: să se îndoape, să facă crâșming și să reacționeze la postările primarului. Dacă e să te iei după cifrele de anul trecut, la localnici se adaugă vreo 8 400 de turişti străini pe lună. Plus români.

Nu știu ce se mai întâmplă în restul țării, dar deasupra orașului, de vreo lună, se tot adună climă londoneză cu stropi adriatici. Cum ziua în care am făcut inspecția nu a făcut excepție, am prins majoritatea teraselor goale, în așteptarea băutorilor-ciupercă. Unde n-am apucat să ajung, am sunat sau discutat cu patronii, responsabilii de sală sau alții, așa că te las să corelezi tu numele cu locurile. Bine, să purcedem!

OK, nu toate cele ce urmează sunt exclusiv ale rockerilor, dar în general astfel de oameni îi frecventează. Încep cu Reflektor, despre care pot să-ți zic că are un curator muzical de încredere și la care poți să auzi și concerte de jazz, blues, fusion ori formații electronice. Înainte, se făceau și chefuri techno. Oricum, prețurile sunt așa: 5 lei apa, shot 10 lei, bere 5 - 17 lei (au și craft), long drings 15 lei.

E vineri după-masă și e ziua microberăriei Bereta . Așa că-mi iau tenișii în picioare și cobor la Viniloteca, care pe lângă că-i din aceeași familie cu Bereta, e unul dintre cele mai bune locuri din oraș. Cum sugerează denumirea, din 2015 magazinul ăsta e de discuri și CD-uri, dar din start te îmbie și la alte activități păcătoase. „Cei mai mulți vin pentru combinația dintre muzică și bere, clar”, îmi zice Ina. Berile din toată lumea costă între 10 și 40 lei, iar cafeaua sau ceaiul 5 - 10 lei.

De la Rage Against the Machine, am ajuns la calmul rivierei timișoreane. Post-ploaie, doar la terasele acoperite am mai găsit câte-o privire cunoscută.

Taine e un club de rock din 2007, redeschis din aprilie, iar Timeea îmi zice că „barmanii sunt pe profil de flair bartending și mixologie”. E unul dintre puținele locuri în care poți bea duminică noaptea, fie bere (8 - 15 lei), long drinks (14 - 19 lei), shots (8 - 10 lei), fie signature drink la 16 lei. În afară de Stroh (noapte lungă), n-am băut, așa că-ți spun data viitoare cum e cu acel signature.

Despre Scârț „place lejer” & co. ți-am povestit atât de multe, încât nu-mi rămâne decât să te trimit acolo, mai ales că-i vară și poți profita de grădina lor fermecoioasă. Bere găsești între 5,5 și 13,5 lei. Longu-i 12, shotu-i 6 - 12, iar paharul de vin e 9,5 lei, dar la cât de bună-i servirea, le mai lași și un leu în căsuța poștală pe care scrie „Ciubuc / Tips / Ibiza”.

În schimb, eu ajung la Manufactura. E încă devreme, așa că e doar bar-cafenea. De curând, oamenii dețin și Capcana (fostul DAOS). Ca evenimente, aici găsești toate ansamblurile artistice care pot cânta la chitare, de la psychobilly punk indonezian la cel mai clasic metal. Apă - suc 5 - 6 lei, beri 6 - 16 lei, un pahar de vin 8 lei (cam 50 sticla), iar unul de whiskey 8 - 18 lei. 5 lei shotul!

La D’arc pe mal, pe-o apă plată dai 7 lei. Berea, 7 - 13 lei. Cocktail-urile sunt între 14 și 20 de lei. Iar shotul 8 - 10 lei. Cam de zece ani există varianta asta, iar de vreo opt poți bea și de pe barcă. Cam aceleași prețuri le găsești și la fratele mai mare cu nume asemănător din Piața Unirii.

Ajung apoi La Căpițe, recent mutat în curtea vecină, de la fostul Habitat. Dacă ești cu băieții, pontu’ aici e berea la găleată (11 beri la 60 - 70 - 100 de lei). Spirtoasele-s 10-20 lei, cocktails 15, long drinks 13 - 15, iar chicușurile (shots) 8 - 10 lei. Chiar dacă noul loc e mai mic, se țin concerte și aici.

Urmează Șura, Vineri 15 și Anturaj, care s-au deschis pe rit românesc, în urma succesului Căpițelor. Cântări, stand-up-uri, mâncat, meciuri și mini-party-uri. Aici, prețurile sunt pentru bere 5 - 15 lei, cocktails sau long drinks 15 - 25 lei, shots 8 - 10 lei.

La Zaza am bălit un pic peste mâncarea preparată de bucătari pentru petrecerile private ce aveau loc înăuntru. Aici e un pic mai hipstero-luxos. Par example, un vin la pahar e 12 - 14 lei, iar o sticlă de spumant sau șampanie 70 - 400 de lei. Dar nu e totul scump. Berea e 8,5 - 14,5 lei, cafeaua, 5,5 - 8,5 lei, iar o limonadă 11 - 12 lei. Dețin și barcă, dar și rooftop bar.

Cam greu dai greș pe Strada Mărășești

Sfânta treime a barurilor artistico-fantastice e Reciproc - Aethernativ - Cuib D’Arte. Dacă primul dispune de o terasă la stradă iar al doilea de una în curtea interioară, la Cuib poți urca și atunci când plouă, sau de e frig și prea aglomerat în celelalte două locuri.

Reciproc e poate cel mai ofertant dintre cele trei. Dar și cel în care poți găsi oameni dintr-o plajă socială largă. Indiferent că te întâlnești după job ori ca să schimbi țara de sus în jos, dai pe o apă 3 - 9 lei, o bere 10 - 20 lei, long drinks sunt între 12 și 18 lei, shots la 8 - 16 lei, iar vinul e 9 - 20 lei per pahar. Au circa 50 de beri și 55 de vinuri, din care 40 la pahar. Merg pe calitate, fairtrade și produse locale bio, așa că te vei simți bine aici dacă ești flower power.

„Vrei nu vrei, în Aether bei” scria pe un tablou care a fost furat din Aethernativ. Făptașii l-au dus la o tură prin jurul lumii pentru poze de Instagram, pentru a fi returnat mai apoi. Da, știu că ești mai geloasă pe el decât trei sfert din populația feminină a lumii la nunta lui Meghan Markle cu tipul ăla. Dar am vești bune.

„O bere mică începe la 7,5 și se oprește la 17 lei, craftu’ de boieri”, îmi zice Danciu. „Long-ul 15 cu steluță Beefeater la gin, J&B la whisky. Nu folosim alcool ieftin de pouring”. Pe lângă astea, îți poți da shot cu 5 - 7 lei. Drăguții de-aici stau bine și la vinuri. Paharul de Aramic (vinul casei) e 9 lei, Stirbey rosé sau Bauer Cabernet Sauvignon e 18 lei. „Pentru nunți botezuri cununii, recomandăm spumantul de la Stirbey, cu un cap și jumătate peste Moet”, mai se laudă marele patron.

Urci la Cuib și apă-ți iei la doar 5 lei, bere 8 - 15 lei, long drinks 12 - 15 lei, shot-uri 7 lei, iar un pahar de vin e 10 lei. Alex îți recomandă „o bere Tegernseer. Dar dacă simți nevoia de ceva mai alcoolic, bagă un Unicum”. Și du-te la dans, aș adăuga.

Cu toate că geografic e în altă parte a orașului, o să includ aici și Ambasada. E o întreprindere socială hipsterească de întâlniri și muncă la comun. Cu 5,5 poți lua o apă, cu 6,5 - 12 o bere, cu 12 un long, cu 5 lei un shot și cu 9,5 vinul la pahar. Lei, desigur. De mâncare au zilnic quiche-uri, o supă și ceva dulce. Iar joi au un fel de meniu, în timp ce sâmbătă brunch, între 11 și 15.

Căi de revenire pe străzile din centrul istoric către Piața Unirii

E sâmbătă, așa că nu mergi să dezbați cât de beat ai fost aseară în același loc. Probabil și rușinea-i un factor

Așadar, fie o iei către Piața Mărăști, și ajungi la Spinoza, unde te resuscitezi cu un espresso (5 lei), cappuccino (7 lei) sau Fritz Cola (8 lei). În timpul săptămânii, poți băga mic dejun sau supă, preparată cu drag de frații lor de la Supa bar. Dar e weeekend, așa că bei un pahar de vin pentru un modic 10 lei. Un pont bun e și ginul, la 10-26 de lei.